
Fordulópont - Nagy Konstantin Milánói Ediktumáról
1. Mi volt a helyzet a Római Birodalomban?

A III-IV. évszázad fordulójáról van szó. - A keresztényüldöző illyriai Diocletianus császár halála után hamar megbomlott a fegyverrel kikényszerített egység. A megosztott római birodalomban (tetrarchia) kegyetlen és könyörtelen hatalmi harc folyt a két-két, egy nyugati, egy keleti imperator (augustus) és caesar között.

2. Nis városától a Pons Milviusig

A Felső-moesiai születésű Constantinus (272-337) már fiatalon Britannia és Gallia provincia ura volt. Többet akart. Sőt, a legtöbbet…


Seregével átkelt az Alpokon, és Róma felé előnyomulva Veronánál megütközött Maxentiusszal. Az visszavonult, Róma megvédésére vonta össze erőit.

A döntő ütközetre 312 október 28-án került sor, már Róma határán, a Tiberis folyó stratégiailag fontos Milvius-i hídjánál.

Anyjával, Helénével (Szent Ilonával) való találkozása után Constantinus a csata előestéjén álmot látott, amely szerint a kereszt jegyében győzhet. Ez meg is történt a milviuszi hídnál (Ponte Milvio) vívott csatában. A mennyei segítség mellett alighanem jól jött egy kézenfekvő, mindennapi ötlet is.

Mindkét sereg reguláris légionáriusokból állt, így nem volt könnyű a félhomályban megkülönböztetni barátot és ellenséget. Ezen hatásosan segítettek az egyenruhára varrt színes keresztek és a légió-sasokra kitűzött fa-keresztek meg keresztes lobogók. Így ez a hadművelet úgy is tekinthető, mint a „nulladik” keresztes háború. – A csatát Giulio Romano festette meg. Híres képe a Vatikánban látható (Raffaello Stanzáiban.)
3. Diadalmenet  és  áthidaló megoldás
Maxentius nem élte túl a csatát, testőreivel együtt a leszakadó hídról a folyóba zuhant és megfulladt. A győztes Constantinus triumphussal vonult be Rómába, körbehordoztatva Maxentius lándzsára tűzött fejét.

Így Constantinus az egész Nyugatrómai Birodalom augustusa, császára lett, Britanniától Africáig. A hőn áhított teljes egyeduralom útjában már csak egyetlen ember állt: Flavius Galerius Licinius (263-325), a bizánci Augustus, az Adriától keletre lévő tartományok ura.
Constantinus nagyravágyó, gátlástalan és erőszakos volt, de realista. Felmérve az erőviszonyokat, ezúttal jobbnak látta a kiegyezést, házassággal is megpecsételve azt.
E célból jött létre  313 elején a Mediolanumi csúcstalálkozó. (Az észak-itáliai Mediolanum „sem-leges” területnek számított.) Ennek keretében jónéhány időszerű fogas kérdést rendeztek közös császári rendeletekkel. Többek között – de korántsem mint legfontosabbat - a szabad vallásgyakorlásét is.
MILÁNÓI EDIKTUM 313
Forrás:
Lactantius: De mortibus persecutorum (Az üldözők haláláról), 48; Euszébiosz: Hist. Eccl. X,5,2-3
„Mivel már régóta fontolgatjuk, hogy a vallás szabadságát nem szabad elutasítani, hanem minden egyes ember értelmének és akaratának meg kell adni azt a jogot, hogy saját döntése szerint foglalkozzon az isteni dolgokkal, már korábban arra buzdítottuk a keresztényeket, hogy saját szektájuk és vallásuk hitét őrizzék …

2. Amikor én, Constantinus Augustus, és én, Licinius Augustus, szerencsésen Mediolanumba érkeztünk… úgy döntöttünk, hogy elsősorban olyan rendeleteket bocsátunk ki, amelyek biztosítják az istenség iránti tiszteletet, vagyis hogy megadjuk a keresztényeknek és mindenkinek azt a szabad lehetőséget, hogy azt a vallást kövesse, amelyiket akarja.
7. Azokat a helyeket, ahol korábban össze szoktak jönni…
8. maradéktalanul adják vissza ugyanazon keresztényeknek.”
4. Mediolanumtól  Niceáig

Constantinus a türelmi rendelet végrehajtását is elérte, beleértve az elkobzott ingatlanokért adandó kártérítéseket is. Figyelemmel kísérte az ügyet, sőt személyesen is közreműködött. Ő elnökölt 325-ben a több tekintetben is sorsdöntő Első Niceai zsinaton, anélkül, hogy megkeresztelkedett volna.
A zsinat fő eredményei:
· Arius tanának, az arianizmusnak eretnekséggé nyilvánítása,
· a Húsvét időpontjának rögzítése, 
· a krisztológia megalapozása (két természet, egy személy),

· szombat helyett a vasárnap mint pihenőnap elrendelése,
· a „Niceai-konstantinápolyi hitvallás” megfogalmazása.
·  A katolikusok ma is így imádkoznak (Hiszekegy):
„…valóságos Isten a valóságos Istentől - hiszek a Szentlélekben, aki az Atyától és a Fiútól származik…”

5.  Az eredeti latin szöveg egy részlete, mutatóba
2.Cum feliciter tam ego Constantinus Augustus quam etiam ego Licinius Augustus apud Mediolanum convenissimus……in…primis ordinanda esse credimus….quibus divinitatis reverentia continebatur, út daremus et Christianis et omnibus liberam potestatem sequendi religionem quam quisque voluisset.  7….eadem loca, ad quae antea convenire consuerant…8…iisdem Christianis quantocius reddant.”
Ezzel megnyílt az Egyház intézményes fejlődésének útja.
6. Obstacula non dantur - Nincs akadály

Constantinus szemében Licinius volt a legnagyobb, de utolsó akadály. Belátta, hogy békés eszközökkel nem megy semmire. Maradt az ultima ratio: a polgárháború.

314-ben Pannóniában, majd 316-ban Trákiában is a crucifer (keresztes) légiók győztek. Ingatag béke következett.
Nyolc évvel később, 324-ben Constantinus elérkezettnek látta az időt arra, hogy végezzen Liciniussal. Több összecsapás után Licinius feladta a küzdelmet és magát. Házi őrizetbe került Thessalonicában. Ekkor 62 éves volt, és betegeskedett. Csak várni kellett volna.
Constantinus azonban türelmetlen volt. Már a következő évben összeesküvés koholt vádja alapján kivégeztette Liciniust, megszegve ezzel saját, félévvel korábban tett igéretét.

És így végre egyedül maradt a porondon. Tizenkét évre.

7. És aztán?
Az Egyház mint intézmény  legnagyobb teoretikusa egy karthágói rhétorból, ügyvédből lett püspök volt, az Aurelius Augustusból lett Szent Ágoston (354-430). Az Isten országáról írt könyve (De civitate Dei) máig alapműnek számít. – Az világos volt, hogy „Isten országa nem e világból való.” De vajon bennünk van-e (intra nos, vagy közöttünk (inter nos)?  A vita ma is tart.
Az új vallás ellen a legkomolyabb ellentámadást egy bizánci császár indította, Flavius Claudius Julianus (331-363), aki kísérletet tett a régi római istenek tiszteletének visszaállítására. Ezért kapta az „Apostata”, „hitehagyó” jelzőt. Nem járt sikerrel, de nem is volt rá ideje. Mindössze 32 éves volt, amikor a szaszanida Perzsia elleni háborúban életét vesztette.
Az élet pedig folyt tovább.

A mindenen kíméletlenül átgázoló, az Úristen dolgaiban pogány létére fölényesen rendelkező Constantinust a bizánci orthodox egyház a szentjei közé emelte.

Tartok tőle, hogy még ezzel sem volt megelégedve…
